钦定古今图书集成/明伦汇编/官常典/第786卷 > 靳怀德
## 钦定古今图书集成/明伦汇编/官常典/第786卷 > 靳怀德

按《宋史》本传：“怀德，博州高唐人。祖昌范，殿中丞。父隐，
禹城令。怀德，太平兴国中明法，解褐广安军判官。秩
满，授鸿胪寺丞，历著作佐郎、太子左赞善大夫，通判
相州，改殿中丞、通判广州，迁国子博士、通判沧州，历
虞部、比部员外郎，又通判莫州，知德州。咸平中，契丹
入寇，怀德固守城壁，又转运使刘通言其善政，连有”
诏褒之。徙知密州，会留后孔守正之镇，代还。盐铁使
陈恕、判官王济荐其武干，换如京使、知卭州。怀德本
名湘，素游寇准之门，准父名湘，景德中，准方为相，怀
德乃改名焉。俄知沧州。大中祥符初，召还，复遣之任，
吏民诣转运使李士衡借留怀德，士衡以闻。未几，迁
文思使。三年秋，以江左旱歉，命为洪、虔十州安抚都
监，未至任，改知曹州。明年春，选为益州钤辖，加领长
州刺史。怀德历官以强干称，然酗酒多失，将行，别诏
戒勖，真宗又面谕之，就迁北作坊使。在剑外，军民甚
畏爱之。复以善职，入拜西上阁门使，改领昭州刺史、
知澶州。是州居水陆之要，怀德悉心抚治，颇著政绩，
使车往复，多称誉焉。又知陕州，逾年归阙而卒。时天
禧元年，年七十三。